‘Hardwerkende’ raadslid koelbloedig vermoor(Argieffoto: Hansie Linde) ’n ANC-raadslid van die Oos-Kaap is dood nadat daar Sondag laataand verskeie skote op sy motor in Gqeberha (Port Elizabeth) afgevuur is. ’n Passasier is tydens die voorval gewond. Mzwandile Booi, raadslid van wyk 20 in KwaZakhele, het omstreeks 23:20 met drie passasiers in Tshawukastraat gery toe ’n onbekende verdagte op die motor losgebrand het. Die verdagte het ’n balaklawa aangehad en skote aan die bestuurderskant van die motor afgevuur. Kol. Priscilla Naidu, polisiewoordvoerder, sê Booi het verskeie skietwonde opgedoen waaraan hy op die toneel beswyk het. ’n Vrou in die voorste passasiersitplek is in die been geskiet terwyl twee passasiers op die agterste sitplek, ’n man en ŉ vrou, ongedeerd van die voorval afgekom het. Die ANC sê Booi se “koelbloedige moord” volg maar 24 uur na ’n aanslag op die lewe van ’n ander ANC-leier in Kariega (Uitenhage). “Ons sou teen hierdie tyd verwag het dat die polisie ’n gespesialiseerde span sou aanstel om hierdie ernstige voorvalle in Nelson Mandelabaai te ondersoek en die metro as ’n brandpuntgebied te hanteer,” sê Loyiso Magqashela, die ANC se Oos-Kaapse woordvoerder. Magqashela sê dit is nog te vroeg om te bespiegel oor die motief agter Booi se moord, maar die regerende party is bekommerd oor die vlaag moorde en geweld wat in die Nelson Mandelabaai-metro opgemerk is. “Die moord op ’n raadslid is gelykstaande aan ondermyning van demokrasie, want ’n openbare verteenwoordiger is ’n dienaar van die mense wat direk deur die mense verkies word. “Raadslid Booi was een van die hardwerkendste raadslede in Nelson Mandelabaai. Ons het ’n groot leier en ’n dienaar van die volk verloor.” Die ANC doen ’n beroep op die owerhede om Booi se moordenaar tot verantwoording te roep. “Ons doen ook ’n beroep op alle ANC-lede en die breër gemeenskap van Nelson Mandelabaai om kalm te bly en wetstoepassers toe te laat om al die verantwoordelike en betrokke persone so gou moontlik te ontmasker en vas te trek.” Naidu sê die motief vir die skietery is in dié stadium nog onbekend. ’n Saak van moord en poging tot moord word deur die provinsiale ondersoekeenheid vir georganiseerde misdaad ondersoek.